Tyks Salon sairaala
Tyks **Salon sairaala** (entinen *Salon aluesairaala*, ruots.  *Åucs Salo sjukhus*) on Salossa sijaitseva sairaala, joka hallinnollisesti kuuluu Turun yliopistolliseen keskussairaalaan. Salon sairaala on yksi Tyksin ja Varsinais-Suomen hyvinvointialueen neljästä lähisairaalasta. Muita lähisairaaloita ovat Loimaan, Vakka-Suomen ja Turunmaan sairaalat. Lähisairaalan tehtävänä on tarjota lähellä potilaan asuinpaikkaa erikoissairaanhoitoa, jota tarvitaan väestötasolla usein ja yksilötasolla toistuvasti.

Tyks Salon sairaalassa toimivat seuraavat erikoissairaanhoidon palveluita tuottavat yksiköt:

|  |  |  |  |
| --- | --- | --- | --- |
| * Salon päivystys
* Dialyysi, Salo
* Gastroenterologian poliklinikka
* Hematologian poliklinikka
* Infektiotautien poliklinikka
* Keuhkopoliklinikka
* Kirurgian osasto, Salo
* Kirurgian poliklinikka
 | * Korva-, nenä- ja kurkkutautien poliklinikka
* Lasten ja nuorten vastaanotto
* Leikkaus- ja päiväkirurginen yksikkö
* Lääkehoitopoliklinikka
* Naistentautien poliklinikka
* Nefrologian poliklinikka
* Neurologian poliklinikka
* Reumasairauksien poliklinikka
 | * Salon mielialahäiriötyöryhmä
* Salon nuorisopsykiatrian työryhmä
* Salon psykoosityöryhmä
* Salon röntgen, os. 148
* Silmätautien poliklinikka
* Sisätautien osasto
* Sisätautien poliklinikka
* Sydänpoliklinikka Salo
 | * Syöpätautien poliklinikka
* Tyks Salon sairaalan laboratorio
* Tähystykset
* Valvonta
* Äitiyspoliklinikka
 |

Sairaalassa toimii kuuden leikkaussalin leikkaus- ja päiväkirurginen yksikkö, jossa tehdään toimenpiteitä noin 3 200 potilaalle vuodessa. Yksikössä leikataan ortopedian, vatsaelin-, virtsaelin- ja verisuonikirurgian aikuispotilaita sekä sydämen tahdistingeneraattoreiden vaihtopotilaita. Sairaalassa tehdään myös polikliinistä kirurgiaa. Kaikki hätä- ja kiireelliset leikkaukset ohjataan Turkuun. Sairaanhoitopiirissä leikkaustoiminta on keskitetty Tyksin sairaaloihin Turkuun ja Salon sairaalaan.

Salon sairaalalla ja Salon pääterveysasemalla, jotka sijaitsevat samassa rakennuksessa, on ympärivuorokautinen yhteispäivystys.

Historia
--------

Salon sairaala aloitti toimintansa vuonna 1935 Salon kylän Nokan rusthollin entisessä päärakennuksessa. Samana vuonna uudistetussa kunnallislaissa säädettiin kunnalliset sairaalat perustettavaksi kuntainliitoiksi. Sairaalasta käytettiin 1930-luvulta alkaen vanhahtavasti nimeä Kuntainliitto Salon sairaala. Vuonna 1958 nimeksi tuli Salon aluesairaalan kuntainliitto. Vuonna 1991 Varsinais-Suomen sairaanhoitopiiri perustettiin erikoissairaanhoitolain voimaanpanolain nojalla. Salon aluesairaalan kuntainliitto lakkautettiin ja aluesairaala yhdistettiin sairaanhoitopiiriin. Vuonna 2015 Salon aluesairaala yhdistettiin hallinnollisesti Turun yliopistolliseen keskussairaalaan tehtäväkuvaltaan lähisairaalaksi. Sairaalan nimeksi tuli sairaalan nykyinen nimi Tyks Salon sairaala.

Salon aluesairaalan yhteinen päärakennus terveyskeskuksen kanssa valmistui vuonna 1961. Sairaalan uudisrakennus, johon rakennettiin uusia tiloja avohoidolle ja päivystykselle, uusille leikkaussaleille ja valvontaosastolle, valmistui toukokuussa 2010. Uudisrakennuksen hankintamenot olivat 20 milj. euroa ja pinta-ala 6 750 neliömetriä.

Salon seudun kunnat eivät vuonna 1991 olleet innostuneita sairaanhoitopiirin muodostamisesta ja Salon seudulta löytyi vastustusta viimeiseen asti. Sanat itsenäisyys ja oma päätösvalta kuuluivat neuvottelupöydissä ennen erikoissairaanhoitolain voimaantuloa. Pyrkimyksiä irtaantua sairaanhoitopiiristä oli 1990-luvun alkupuolella ja vakavin yritys oli vuosina 2002–2004, jolloin Salon seudun kunnat tekivät selvityksen sairaanhoitopiiristä irtaantumiseksi. Suunnitelmana oli Salon aluesairaalan ja kaikkien Salon seudun terveyskeskusten yhdistäminen uudeksi seudulliseksi terveydenhuollon kuntayhtymäksi. Hanke kariutui lopulta siihen, että Somero, jolla oli oma terveyskeskuskuntayhtymä, johon kuului myös sosiaalitoimi, otti suunnitelmaan kielteisen kannan. Somero halusi pitää oman terveyskeskuksen ja sitä koskevan päätösvallan omissa käsissään. Pelkona oli terveyskeskustoiminnan keskittäminen Saloon.

Suunnitelma Salon sairaalan uudisrakennuksesta ja peruskorjauksesta
-------------------------------------------------------------------

Varsinais-Suomen sairaanhoitopiirin hallitus hyväksyi 25.5.2021 hankesuunnitelman, jonka mukaan Sairaalantien ja sairaalan nykyisen A-osan väliin rakennetaan kaksi viisikerroksista laajennusosaa. Sairaalan vanhat A- ja K-osat puretaan, samoin M- ja L-osat. C-, N- ja B-osat pysyvät ennallaan, kuitenkin siten, että B-osan 0-kerros peruskorjataan.

B-osan peruskorjaus on tarkoitus toteuttaa ensimmäiseksi, koska tiloja tarvitaan väistötiloina. Peruskorjaus alkaa suunnitelman mukaan vuoden 2022 alussa. Uudisrakennusten maanrakennustyöt suunnitellaan aloitettavaksi vuonna 2022 ja rakentaminen vuoden 2023 alussa. Rakennukset valmistuvat arviolta kesällä 2027, jonka jälkeen puretaan käytöstä poistuvat rakennusosat.

Uudisrakennus ja saneeratut tilat ovat yhteiset Salon sairaalan ja Salon perusterveydenhuollon kanssa. Hanke on suunniteltu toteutettavaksi siten, että sairaanhoitopiiri investoi koko rakennuksen ja vuokraa perusterveydenhuollon osuuden tiloista Salon kaupungille 30 vuodeksi. Tämä edellyttää vuokrasopimuksen solmimista Salon kaupungin kanssa.

Uudisrakennusten pinta-ala on yhteensä 15 042 kerrosneliömetriä. Hankesuunnitelman mukaiset hankkeen kokonaiskustannukset ovat 59,4 milj. euroa.

Katso myös
----------

* Luettelo Suomen sairaaloista

Lähteet
-------

1. 1 2  Sairaanhoitopiiri hyötyi Tyksin sairaalauudistuksesta *Varsinais-Suomen sairaanhoitopiirin tiedote*.  26.3.2019.  Arkistoitu 20.1.2021. Viitattu 21.12.2020.
2. ↑  Tyksiin liittyvässä Turunmaan sairaalassa toiminta jatkuu suurelta osin ennallaan *Varsinais-Suomen sairaanhoitopiirin tiedote*.  17.12.2019.  Arkistoitu 31.10.2020. Viitattu 21.12.2020.
3. ↑  Varsinais-Suomen sairaanhoitopiirin strategia 2014-2016, Lähisairaalan tehtäväkuva sivu 3 *vsshp.fi*.  [vanhentunut linkki]
4. ↑  Tyks Salon sairaalan osastot ja poliklinikat *vsshp.fi*.
5. ↑  Tyks Salon sairaalan leikkaus- ja päiväkirurginen yksikkö *vsshp.fi*.  Arkistoitu 18.9.2020.
6. ↑  Sairaanhoitopiiri keskittämässä leikkaustoimintojaan Turkuun ja Saloon *vsshp.fi*.  Arkistoitu 18.10.2020.
7. ↑  Salon karttapalvelu: Salon sairaala ja Salon pääterveysasema Salon kaupunki, salo.fi. Viitattu 12.8.2018.
8. ↑  Arkistoitu kopioSalon pääterveysasema Salon kaupunki, salo.fi.  Arkistoitu 25.6.2016. Viitattu 12.8.2018.
9. ↑  Laki erikoissairaanhoitolain voimaanpanosta (1063/1989) *finlex.fi*. Viitattu 21.12.2020.
10. ↑  Tyks Salon sairaala Varsinais-Suomen sairaanhoitopiiri, vsshp.fi. Viitattu 12.8.2018.
11. 1 2  Varsinais-Suomen sairaanhoitopiirin Lasaretti-lehti 3/2003 Kuulumisia Salon osavastuualueelta Sivu 6. *vsshp.fi*.  [vanhentunut linkki]
12. ↑  Varsinais-Suomen sairaanhoitopiirin Lasaretti-lehti 1/2004 Oma terveyskeskus on Somerolle tärkeä Sivut 12-13 *vsshp.fi*.  [vanhentunut linkki]
13. 1 2 3  Sairaanhoitopiirin hallitus esittää Tyks Salon sairaalan rakentamisen aloittamista ensi vuonna  25.5.2021. Varsinais-Suomen sairaanhoitopiiri.  Arkistoitu 14.6.2021. Viitattu 14.6.2021.
14. 1 2 3  Salon uudistuneen sairaalan rakentamistyö saattaa käynnistyä jo ensi vuonna *Turun Sanomat*.  25.5.2021. Viitattu 14.6.2021.
15. ↑  Salon sairaala uudisrakennus: Hankesuunnitelma - Sivu 38  5.5.2021. Varsinais-Suomen sairaanhoitopiiri. Viitattu 14.6.2021.
16. ↑  Salon sairaala uudisrakennus: Hankesuunnitelma - Sivut 42-43  5.5.2021. Varsinais-Suomen sairaanhoitopiiri. Viitattu 14.6.2021.